BODOLAND रादाब, Kokrajhar, September 28: आदब आरो गुन गोनां सोलोंथाइखौ नोजोर होनानै बागसा जिल्ला दुलाराय बर’ फरायसा आफादा तामुलपुर आरो मुसलपुर मह’कुमाखौ लानानै गुगोल मिट हाबाफारि लादों । बागसा जिल्ला एबसुनि थुनलाइयारि नेहाथारि मिथिंगा राजा बसुमतारिनि मासिगिरिनि मासि लाना आफाद सामलायनायाव बागसा जिल्ला एबसुनि गाहाइ नेहाथारि नन्देस्वर बर’ बिथाङा आफादनि थांखिखौ बेखेवना होयो । बे हाबाफारिआव जिल्लानि साफ्रोमबो मावथि बिथांमोनहा बाहागो लादोंमोन । बे हाबाफारिआव तामुलपुर आरो मुसलपुर मह’कुमानि सिङाव थानाय गुबुन गुबुन दख’रा आफादफोरनिफ्राय जाखांफु लाइमोन लिरगिरि बिथांमोनहा बाहागो लादोंमोन गाव सोरजि खन्थाइखौ मिलौदो गारांजों आवरायदोंमोन आरो जोबोर आब्रुथियै हाबाफारिखौ जाफुंसार होदोंमोन । बागसा जिल्ला एबसुनि थुनलाइयारि नेहाथारि मिथिंगा राजा बसुमतारि बिथाङा बुंथिनाय बादिब्ला बे बादि हाबाफारिखौ गाव बिबानाव थानाय समसिम सम आरो खाबुखौ नायनानै अनलाइन खन्थाइ आवरायनायजों लोगोसे अनलायेन खन्थाइ लिरनाय बादायलायनाय हाबाफारिखौ लालांबायथागोन । लोगोसे न’आव थानानैनो सुंद’ सल’ लिरनाय बादायलायनाय हाबाफारिआ सोलिगासिनो दं होननानै मिथिंगा राजा बसुमतारि बिथाङा रोखायै फोरमायथिदों । बादायगिरिफोरा बागसा जिल्ला एबसुनि सिङाव थानाय जानांगोन, बादायलायनायनि थाखाय बागसा जिल्ला दुलाराय बर’ फरायसा आफादनि फोरमान बिलाइ ,बागसा जिल्ला एबसुनि खुगा लाइसि” बागसा थान्दै “आरो नोगोद रांनि थफ्ला सेथि ,नैथि आरो थामथि बान्था मोनगारि बिथांमोननो होनाय जागोन होननानै फोसावदों ।